
    545400 SIGHIŞOARA
Piața Muzeului nr. 7, Tel./Fax 0265 – 771278
                                                         H O T Ă R Â R E A NR. 14
                                                                 29 ianuarie 2026

privind aprobarea Planului de acţiuni și de lucrări de interes local pentru repartizarea orelor de muncă pe care au obligația să le efectueze persoanele apte de muncă beneficiare de venit minim de incluziune - componenta ajutor de incluziune, pe anul 2026

Consiliul Local al Municipiului Sighişoara, întrunit în ședință ordinară,

Luând act de proiectul de hotărâre, înregistrat cu nr. 39.576/17.12.2025 şi la Consiliul Local Sighișoara cu nr. 39.614/17.12.2025, de referatul de aprobare, înregistrat cu nr. 39.574/17.12.2025, al Primarului municipiului, în calitate de iniţiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de dispoziţiile Legii nr. 196/2016 privind venitul minim de incluziune, cu modificările şi completările ulterioare, cu precădere cele ale art. 59 și art. 61 alin. (1) din lege, și ale Normelor metodologice de aplicare a prevederilor Legii nr. 196/2016 privind venitul minim de incluziune, aprobate prin Hotărârea Guvernului nr. 1154/2022, cu modificările și completările ulterioare;

Având în vedere prevederile Hotărârii Consiliului Local Sighișoara nr. 242/29.09.2022, prin care s-a aprobat delegarea gestiunii prin atribuire directă a unor activități specifice serviciului public de salubrizare al Municipiului Sighișoara către S.C. Ecoserv Sig S.R.L., modificată și completată prin Hotărârea Consiliului Local Sighișoara nr. 122/30.05.2023;
Văzând adresa cu nr. 4.847/15.12.2025 a S.C. Ecoserv Sig S.R.L. Sighișoara, înregistrată la Direcția de Asistență Socială Sighișoara cu nr. 4.541/15.12.2025, prin care – la solicitarea Direcției de Asistență Socială Sighișoara, instituție publică de interes local, cu personalitate juridică, în subordinea Consiliului Local Sighișoara – comunică Planul de acţiuni și de lucrări de interes local propus, întocmit în conformitate cu prevederile Legii nr. 196/2016 privind venitul minim de incluziune, cu precădere cele care reglementează condițiile de acordare a venitului minim de incluziune – componenta ajutor de incluziune, și care stabilesc obligația persoanelor apte de muncă beneficiare de a presta lunar, la solicitarea primarului, activităţi sau lucrări de interes local, precum și obligația primarului de a întocmi anual un plan de acţiuni/lucrări de interes local, de a ţine evidenţa orelor de muncă efectuate și de a asigura persoanelor instructajul în domeniul securităţii şi sănătăţii la locul de muncă;

Având în vedere prevederile Legii nr. 52/2003 privind transparenţa decizională în administraţia publică, republicată, cu modificările și completările ulterioare;  
Văzând Raportul de specialitate al Direcției de Asistență Socială Sighișoara, înregistrat cu nr. 4.557/16.12.2025 și la Municipiul Sighișoara cu nr. 39.572/17.12.2025, cu propunerea de aprobare a Planului de acţiuni și de lucrări de interes local pentru repartizarea orelor de muncă pe care au obligația să le efectueze persoanele apte de muncă beneficiare de venit minim de incluziune – componenta ajutor de incluziune, pe anul 2026;
Având în vedere avizele favorabile ale tuturor comisiilor pe domenii de specialitate;
În temeiul prevederilor art. 129 alin. (2) lit. d), alin. (7) lit. b) și alin. (14), art. 139 alin. (1) și ale art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

         H O T Ă R Ă Ş T E:

Art. 1. Se aprobă Planul de acţiuni și de lucrări de interes local pentru repartizarea orelor de muncă pe care au obligația să le efectueze persoanele apte de muncă beneficiare de venit minim de incluziune - componenta ajutor de incluziune, pe anul 2026, în baza Legii nr. 196/2016, conform anexei, care face parte integrantă din prezenta hotărâre.
Art 2. (1) În vederea aplicării prevederilor legale privind prestarea activităților sau lucrărilor de interes local de către persoanele apte de muncă beneficiare de ajutor de incluziune, cuprinse în Planul de acţiuni și de lucrări de interes local menționat la art. 1 din prezenta hotărâre, S.C. Ecoserv Sig S.R.L. Sighişoara va ține evidența orelor de muncă efectuate, pentru activităţile şi lucrările de interes local, de către persoanele apte de muncă beneficiare de venit minim de incluziune – componenta ajutor de incluziune, va asigura persoanelor beneficiare instructajul în domeniul securităţii şi sănătăţii la locul de muncă și va supraveghea activitățile și lucrările de interes local prestate de beneficiarii ajutorului de incluziune.

(2) În vederea implementării Planului de acţiuni și de lucrări de interes local prevăzut la art. 1 din prezenta hotărâre, Direcția de Asistență Socială Sighișoara va transmite lunar S.C. Ecoserv Sig S.R.L. Sighişoara, până la sfârșitul lunii în curs, pentru luna următoare, lista cu persoanele apte de muncă beneficiare de ajutor de incluziune care prestează activități și lucrări de interes local și numărul orelor de muncă ce se vor efectua.

(3) S.C. Ecoserv Sig S.R.L. Sighişoara va comunica lunar Direcției de Asistență Socială Sighișoara, până la sfârșitul lunii, pentru luna în curs, situația privind prezența beneficiarilor de ajutor de incluziune, numărul de ore de muncă efectuate și denumirea activităților și lucrărilor de interes local prestate, în vederea transmiterii evidenţei orelor de muncă efectuate către Agenția Județeană pentru Plăți și Inspecție Socială Mureș, precum și în vederea întocmirii documentației necesare suspendării sau, după caz, încetării dreptului la ajutor de incluziune, în cazul neîndeplinirii obligației de a efectua orele de muncă repartizate.
Art. 3. (1) Activitățile și lucrările de interes local prestate de către beneficiarii de ajutor de incluziune, cuprinse în Planul de acţiuni și de lucrări de interes local, menționat la art. 1 din prezenta hotărâre, vor fi prezentate, periodic, Consiliului Local Sighișoara, prin rapoarte și informări, ce vor cuprinde numărul persoanelor care prestează activitățile și lucrările de interes local, precum și denumirea activităților și lucrărilor prestate de către beneficiarii de ajutor de incluziune, rapoarte și informări care vor fi aduse și la cunoștința publică, prin publicarea pe site-ul Municipiului Sighișoara și al Direcției de Asistență Socială Sighișoara. 

(2) Rapoartele și informările menționate la alineatul precedent, vor fi întocmite și prezentate Consiliului Local Sighișoara, de către S.C. Ecoserv Sig S.R.L. Sighişoara împreună cu Direcția de Asistență Socială Sighișoara, și vor fi aduse la cunoștință publică, prin publicarea pe site-ul Municipiului Sighișoara, prin intermediul Serviciului Relații Publice, Comunicare, Protocol și Administrativ din cadrul Municipiului Sighișoara, precum și pe site-ul Direcției de Asistență Socială Sighișoara.
Art. 4. S.C. Ecoserv Sig S.R.L. Sighişoara, Direcția de Asistență Socială Sighișoara și Serviciul Relații Publice, Comunicare, Protocol și Administrativ din cadrul Municipiului Sighişoara, se încredinţează cu ducerea la îndeplinire a prevederilor prezentei hotărâri. 
Art. 5. Prin grija d-nei Anca Bizo, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro. 

PREŞEDINTE DE ŞEDINŢĂ,
  

     Călugăr Andrei - Robert       
                                                                                                         Contrasemnează pentru legalitate
                                    SECRETARUL GENERAL al municipiului,

                                                              Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  2 ex. Direcția de Asistență Socială Sighișoara;

  1 ex. Serviciul Relații Publice, Comunicare, Protocol și Administrativ;

  1 ex. S.C. ECOSERV SIG S.R.L.

10 ex.

B.A.

